कश्मीर में एनसी नेता की गोली मारकर हत्या  
जम्मू-कश्मीर में पंचायत चुनावों से पहले अज्ञात बंदूकधारियों ने नेशनल कांफ्रेंस के एक नेता की गोली मारकर हत्या कर दी।
जम्मू-कश्मीर में होनेवाले पंचायत चुनावों से पहले अज्ञात बंदूकधारियों ने बुधवार को राज्य की सत्तारूढ़ पार्टी नेशनल कांफ्रेंस के एक नेता की गोली मारकर हत्या कर दी।  हत्या दक्षिण कश्मीर के पुलवामा जिले के त्राल इलाके में की गई। गोलीबारी में नेता की पत्नी भी घायल हो गईं। अधिकारियों ने बताया कि त्राल इलाके में नेशनल कांफ्रेंस के स्थानीय नेता गुलाम मुहिउद्दीन के घर में ये बंदूकधारी जबरदस्ती घुस गए और अंधाधुंध गोलियां बरसाईं। इस गोलीबारी में 53 वर्षीय मुहिउद्दीन की मौके पर ही मौत हो गई और उनकी पत्नी हसीना घायल हो गईं। हसीना को गंभीर हालत में अस्पताल में भर्ती कराया गया है। अभी तक किसी भी आतंकी समूह ने हत्या की जिम्मेदारी नहीं ली है। गौरतलब है कि राज्य में पंचायत चुनाव की अधिसूचना जारी होने के बाद यह राजनीतिक हत्या का यह पहला मामला है।